《用陈大监韵谢王国录季羔见赠》
宋代·王十朋

吾宗神秀时名儒，赠我三百隋侯珠。野人不识希世宝，但见照侯清而都。

我昔遥从雁山出，旅食贤关淹岁律。雅钦陆子常患多，更叹张融可无一。

长淮久绝谁起家，青箱有君殊可嘉。祠科得隽诮子厚，何止文许后生夸。

我拙惭无济时策，老境初官尚何择。江南莲幕君故乡，窃芘聊逃简书责。

寒贱误蒙君见奇，祖别赠言荣一时。明日东归诧闾里，五绝首称虞伯施。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。